b'\n_START_ARTICLE_\nIbadisme\n_START_PARAGRAPH_\nIbadisme eller ibadiyya er en retning indenfor islam p\xc3\xa5 linje med sunnisme og shiisme. Ibadimuslimer findes prim\xc3\xa6rt i Oman, hvor de udg\xc3\xb8r ca. tre fjerdedele af omanerne, og derudover p\xc3\xa5 Zanzibar og i Algeriet, Libyen og Tunesien. I alt ansl\xc3\xa5s det, at der er knap 3 millioner ibadimuslimer i hele verden, heraf en kvart million udenfor Oman._NEWLINE_Vestlige historikere og de fleste muslimer opfatter ibaditterne som efterkommere af khariji-sekten, der udskilte sig fra de \xc3\xb8vrige muslimer i 600- og 700-tallet. Ibaditterne selv afviser dog en s\xc3\xa5dan direkte nedstamning fra kharijierne og mener blot, at de to grupper udviklede sig fra de samme forl\xc3\xb8bere._NEWLINE_Ibaditternes praktisering af deres tro er beskrevet som puritansk, men samtidig som moderat og tolerant overfor andre opfattelser og religioner. If\xc3\xb8lge et studie fra forsvarsakademiet er ibadi-retningen karakteriseret ved tolerance og mulighed for folkevalgte imamer._NEWLINE_Allerede i 700-tallet blev der etableret et ibaditisk imamat i Oman, og i perioden 776-909 herskede et ibaditisk dynasti kaldet rustimiderne i et omr\xc3\xa5de i Maghreb.'